《绮罗香 蘅圃得优钵罗花玉盏，词以咏之》
清代·沈皞日

搓雪逾光，镂冰更腻，谁把悬黎雕就。捧下唐昌，渐觉海棠消瘦。

昆崙子、潋滟非浓，玛瑙盌、珑松微透。向沉香、满泛蒲萄，晓霞春晕牡丹候。

集沙珍重细割，刻楮工夫辛苦，星离云逗。鸡昧凝脂，饫眼摩挲红友。

疑汉殿、仙掌初擎，是蜀帐、琼人将侑。问连城、十五犹轻，锦筵曾介寿。

作者简介：浙江平湖人，字融谷，号柘西。康熙时贡生。官湖南辰州府同知。工诗词。有《楚游草》、《燕游草》、《拓西精舍词》等。